b'\n_START_ARTICLE_\nDop de plut\xc4\x83\n_START_PARAGRAPH_\nDopul de plut\xc4\x83 este o pies\xc4\x83 etan\xc8\x99ant\xc4\x83 cilindric\xc4\x83 sau u\xc8\x99or conic\xc4\x83, care serve\xc8\x99te la astuparea sticlelor de vin (sect), \xc8\x99i se ob\xc8\x9bine din coaj\xc4\x83 recoltat\xc4\x83 din stejarul de plut\xc4\x83 (Quercus suber) \xc8\x99i prelucrat\xc4\x83 industrial. Dopul de plut\xc4\x83 era folosit des \xc3\xaen antichitate, fiind cunoscut\xc4\x83 produc\xc8\x9bia lor din coaja arborilor de plut\xc4\x83 ce cre\xc8\x99teau \xc3\xaen Imperiul Roman, \xc3\xaen Spania._NEWLINE_Pluta este un produs r\xc4\x83u conduc\xc4\x83tor de c\xc4\x83ldur\xc4\x83 \xc8\x99i electricitate, impermeabil pentru ap\xc4\x83 \xc8\x99i gaze, comprimabil, elastic \xc8\x99i mai u\xc8\x99or dec\xc3\xa2t apa, provenit din \xc8\x9besutul protector secundar al stejarului de plut\xc4\x83 (Quercus suber). Spre deosebire de ceilal\xc8\x9bi stejari, la arborii de Quercus suber, stratul de suber (coaja) se formeaz\xc4\x83 rapid \xc8\x99i ajunge la o grosime mare (30-50 mm), iar dup\xc4\x83 prima recoltare a lui, arborii de plut\xc4\x83 au capacitatea de a forma, \xc3\xaen timp de 10-15 ani, un nou strat de suber (coaj\xc4\x83 secundar\xc4\x83). Pluta de calitate foarte bun\xc4\x83 este cea de la a patra p\xc3\xa2n\xc4\x83 la a \xc8\x99aptea recoltare, adic\xc4\x83 atunci c\xc3\xa2nd v\xc3\xa2rsta arborelui este cuprins\xc4\x83 \xc3\xaentre 60 \xc8\x99i 100 ani. Aria de r\xc4\x83sp\xc3\xa2ndire a stejarului de plut\xc4\x83 este foarte restr\xc3\xa2ns\xc4\x83, fiind situat\xc4\x83 \xc3\xaen Europa de sud-vest \xc8\x99i Africa de nord-vest, adic\xc4\x83 \xc3\xaentr-un climat oceanic \xc8\x99i mediteranean, unde temperatura nu coboar\xc4\x83 niciodat\xc4\x83 sub -5\xc2\xb0 C.\n_START_SECTION_\nRecoltare, depozitare\n_START_PARAGRAPH_\nRecoltarea plutei se face manual \xc3\xaen lunile de var\xc4\x83, c\xc3\xa2nd se desprinde u\xc8\x99or. La recoltare, pluta se desprinde sub form\xc4\x83 de pl\xc4\x83ci. Acestea se stivuiesc \xc8\x99i se las\xc4\x83 afar\xc4\x83 un timp variabil, care poate s\xc4\x83 ajung\xc4\x83 p\xc3\xa2n\xc4\x83 la unu sau doi ani. \xc3\x8en acest interval calitatea plutei se \xc3\xaembun\xc4\x83t\xc4\x83\xc8\x9be\xc8\x99te, datorit\xc4\x83, pe de o parte, fenomenelor de oxidare care au loc \xc3\xaen masa plutei \xc8\x99i, pe de alt\xc4\x83 parte, pierderii unei p\xc4\x83r\xc8\x9bi importante din taninuri \xc8\x99i din s\xc4\x83rurile minerale, prin sp\xc4\x83lare de c\xc4\x83tre precipita\xc8\x9biile atmosferice. \xc3\x8enainte de a se trece la prelucrarea propriu-zis\xc4\x83, se face o a\xc8\x99a numita fierbere, c\xc3\xa2nd pl\xc4\x83cile de plut\xc4\x83 sunt introduse timp de 45-60 minute \xc3\xaen ap\xc4\x83 fierbinte. Scopul acestei opera\xc8\x9bii tehnologice este de a cur\xc4\x83\xc8\x9ba pluta \xc8\x99i de a o debarasa de to\xc8\x9bi parazi\xc8\x9bii pe care i-ar putea con\xc8\x9bine, de a elimina o parte din substan\xc8\x9bele hidrosolubile, \xc3\xaen special s\xc4\x83rurile minerale \xc8\x99i taninurile, de a se ob\xc8\x9bine o gonflare a volumului de aproximativ 7-20% care, s\xc4\x83 asigure grosimea minim\xc4\x83 necesar\xc4\x83 pentru opera\xc8\x9biunea ulterioar\xc4\x83 de decupare a dopurilor \xc8\x99i \xc3\xaen fine, de a imprima dopurilor un grad mai mare de suple\xc8\x9be. Urmeaz\xc4\x83 apoi o sp\xc4\x83lare cu ap\xc4\x83 curat\xc4\x83. In urma acestor tratamente umiditatea pl\xc4\x83cilor de plut\xc4\x83 ajunge la 20\xc2\xa0%. Pentru a fi corect prelucrate, ele se las\xc4\x83 la aer \xc3\xaenc\xc4\x83 15 zile, p\xc3\xa2n\xc4\x83 c\xc3\xa2nd umiditatea scade la 10-12%. La fabricarea dopurilor, pl\xc4\x83cile se taie f\xc3\xa2\xc8\x99ii, de l\xc4\x83\xc8\x9bime egal\xc4\x83 cu \xc3\xaen\xc4\x83l\xc8\x9bimea viitorului dop, iar din aceste f\xc3\xa2\xc8\x99ii se decupeaz\xc4\x83 individual fiecare dop.'